TV-en-radio-omroeper vertel van noue ontkomingWillie Strauss Willie Strauss, die kabaretsanger en koskenner wat Die Engel in die Koskas-bydrae Saterdagoggende op PretoriaFM lewer, asook Etienne Smith, Strauss se vriend en medeaanbieder van Kos is Oppi Tafel, was Saterdag in die vroeë oggendure in ŉ gewapende rooftog buite Pretoria betrokke. Strauss het Maandag met ŉ hees stem vanuit sy huis in Cullinan, oos van die stad, aan Maroela Media gesê die roof het omstreeks 00:30 op die R513 plaasgevind. Strauss en Smith was op pad terug na hul huis in Cullinan nadat hulle vroeër die aand saam met vriende in Pretoria gaan uiteet het. “Die aand was heerlik. Ons het gekuier, gelag en tussenin diep dinge gepraat – en later word ons toe deel van die misdaadstatistieke,” het hy gesê. “Ons is terug na die myndorpie en om ŉ draai, sowat 500 m van die Mamelodi-aansluiting, was daar skielik groot klippe in die pad en ons tref ene wat die band pap gemaak het. Ons moes noodgedwonge stop om die band te ruil.” Hy het gesê daar was so vier of vyf klippe in die pad wat min of meer die grootte van ŉ halwe skoendoos was. Strauss het gesê hy het met ŉ flitslig gestaan en lig skyn terwyl Smith die band vervang het. “Ek het heeltyd ŉ onrustige gevoel gehad en om ons gekyk. Die volgende oomblik storm ses gewapende mans op ons af en skiet die eerste skoot af.” Volgens Strauss is al die mans in hul vroeë 20’s. Een was met ŉ geweer gewapen en vyf het rewolwers gehad. Hulle het swart baadjies met kappies aangehad. “Hulle het ons beveel om terug te staan en op die grond te gaan lê. Ek het net dadelik so hard soos wat ek kan, begin skreeu vir hulp. Ek weet ek het seker alles gedoen wat ŉ mens nié in so ŉ situasie moet doen nie. Ek weet nie of dit skok, instink of adrenalien is nie, maar ek het dit net verloor en geweier om te gaan lê. Ek wou net naby die pad bly in die hoop om hulp te kry.” Die aanvallers het nog ŉ skoot geskiet, waarna hulle vir Smith gedwing het om oorkant die pad in die veld op die grond te gaan lê. “Hulle dwing my om langs die motor te gaan lê, maar ek weier ná ek sien hulle het Etienne op sy knieë en ŉ wapen teen sy kop. Hulle dwing my ook oor die pad in die veld in. Stamp my om, ek staan weer op en skree so hard soos ek kan. Ek hardloop terug oor die pad. Vier van hulle agterna met hul wapens op my gerig. Hulle vuur skote langs my af, begin my slaan met ŉ ysterpyp en gooi my met klippe en bottels.” Dit het vir hom gevoel of die voorval tussen vyf tot 10 minute geduur het, maar hy is nie seker nie. “Ek is weer geslaan en nóg ŉ skoot gaan af naby my voete. Ek skreeu en bid vir ŉ motor om te verskyn om ons te help. Uiteindelik kom daar ŉ motor. Ek spring in die pad vir hulp. Die motoris sien wat gebeur en jaag verby. Toe volg daar ŉ blou Mercedes wat stop, waarna die aanvallers met ons besittings weghardloop.” Die persoon in die Mercedes het Strauss en Smith gehelp om hul motor se band klaar te ruil, waarna hulle na die Cullinan-polisiestasie gery het om die voorval aan te meld. Strauss se leersak met sy besittings, waaronder sy selfoon, en Smith se horlosie en ring is gesteel. Strauss se neus is met ŉ rewolwer oopgeslaan en hy is vol blou kolle. Sy stem is ook hees van al die geskreeu, maar hy of Smith is gelukkig nie geskiet nie. “Ek het seer op plekke wat Fanie en Melanie nog moet ontdek, maar in die omstandighede is ons oukei. Dit voel nog onwerklik wat gebeur het. Ons ry daai pad al vir 13 jaar en die volgende oomblik is jy deel van die misdaadstatistieke. Maar ons het net besluit ons gaan nie toelaat dat hulle ons vreugde steel nie. Ons sal versigtiger wees, maar nie heeltyd in die huis skuil nie.” Strauss het mense gewaarsku om versigtig te wees en op die uitkyk te wees vir dié tendens. Hy het gesê hy het ná die voorval verneem van baie mense wat in soortgelyke omstandighede in die omgewing beroof is. Die Cullinan-polisie kon nie dadelik vir kommentaar bereik word nie. “Ek weet vir seker die engele waarin ek glo, was saam met ons en het baie laag gevlieg om ons te beskerm,” het hy afgesluit. Etienne Smith en Willie Strauss is die aanbieders van ASTV se gewilde kosprogram, Kos is oppie die tafel. Foto: Kos is oppie tafel se Facebookblad.